送春曲
作者：范浚
朝代：宋

paragraphs: 春光春光，勸汝一杯酒。
我能爲春作高歌，未解春能聽歌否。
春歸有底急，落盡桃花紅。
園蹊漠漠野陰靜，兔葵燕麥空摇風。
風光幾何時，背我忽如客。
殘絲欲斷感春心，語燕勞勞上簾額。
我有惜芳意，一春憐物華。
春來雪裏索梅笑，春去悵望飛楊花。
春歸知復來，奈此斷年別。
摇楊三月暮天愁，鶗鴂一聲芳草歇。
歌竟我亦醉，一掉觥船空。
明年待春花樹下，放歌擎酒相迎逢。